
Z A P I S N I K 

s 21. sjednice Vijeća Mjesnog odbora Jakuševec
održane u srijedu, 29. ožujka 2023. godine u prostoru MO Jakuševec, Zagreb, Gata 1, s početkom u 18,15 sati 
 
NAZOČNI ČLANOVI VIJEĆA: Silvija Mrkonjić, Dorotea Picek i Renata Bedeković
 
NENAZOČNI ČLANOVI VIJEĆA:  Želimir Maslić
 
OSTALI PRISUTNI:  Petra Crnko, stručna referentica GU za mjesnu samoupravu, civilnu zaštitu i sigurnost
 

Predsjedava Silvija Mrkonjić, predsjednica Vijeća Mjesnog odbora Jakuševec.  
	 
Predsjednica konstatira da je na početku otvaranja Sjednice nazočno 3 od ukupno 4 člana Vijeća, što znači da Vijeće može pravovaljano raspravljati i odlučivati te otvara 21. sjednicu Vijeća Mjesnog odbora Jakuševec.  
 
 
USVAJANJE ZAPISNIKA 
 
 	Bez rasprave, sa 3 glasa ˝ZA˝, Vijeće prihvaća tekst Zapisnika 20. sjednice.

Na prijedlog predsjednice Vijeća jednoglasno se utvrđuje sljedeći


DNEVNI RED

1. Prijedlog odluke o izradi izmjena i dopuna GUP-a Grada Zagreba – zaključak, donosi se

2. Mišljenje o Prijedlogu odluke o lokacijama nekretnina za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom – zaključak, donosi se

3. Korištenje prostora MS Jakuševec za potrebe SDP-a – zaključak, donosi se

4. Pitanja, prijedlozi i obavijesti







Ad 1. Prijedlog odluke o izradi i dopuni GUP-a Grada Zagreba
Nakon rasprave Vijeće Mjesnog odbora Jakuševec jednoglasno donosi:

ZAKLJUČAK
o prijedlogu Odluke o izradi i dopuni GUP-a Grada Zagreba

1. Vijeće Mjesnog odbora Jakuševec raspravljalo je o prijedlogu Odluke o izradi i dopuni        GUP-a Grada Zagreba.
2. Vijeće Mjesnog odbora Jakuševec prihvaća prijedlog Odluke o izradi i dopuni GUP-a Grada Zagreba.
3. Ovaj Zaključak dostavlja se Gradskoj četvrti Novi Zagreb-istok i Gradskom uredu za mjesnu samoupravu, civilnu zaštitu i sigurnost.


Ad 2. Mišljenje o prijedlogu odluke o lokacijama nekretnina za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom
Predsjednica pojašnjava da je u materijalima uz poziv za sjednicu dostavila prijedlog zaključka kojeg uvodno obrazlaže.
Vijećnica Renata Bedeković traži pojašnjenje prijedloga zaključka MO Jakuševec, zahtjeva da se pročitaju zaključci sa sjednica Mjesnih odbora i Gradskih četvrti na kojima se raspravljalo o istoj temi, ali sa različitim mišljenjem na skladištenje otpada, te napominje da ju iznimno uznemirava ta tema i stav MO Jakuševec koji daje pozitivno mišljenje na trenutno skladištenje istog na odlagalištu Jakuševec. Smatra da je građanima MO Jakuševec dosta odlaganja otpada i ne rješavanje problema sveukupnog otpada Grada Zagreba.
Predsjednica Silvija Mrkonjić naglašava da se iz prijedloga zaključka i obrazloženja jasno razumije stav MO Jakuševec, te stavlja zaključak na glasanje. 


Nakon rasprave Vijeće Mjesnog odbora Jakuševec s 2 ZA i 1 PROTIV donosi
                                           
Z A K L J U Č A K
o davanju mišljenja na prijedloge odluke o lokacijama nekretnina za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom



1. Vijeće mjesnog odbora Jakuševec traži da se sav građevinski otpad privremeno uskladišten na području Jakuševca do 1. srpnja izmjesti na za takav otpad adekvatnu lokaciju koja ima uvjete za skladištenje, obradu i oporabu. 

2. [bookmark: _GoBack]Uz navedeni zahtjev Vijeće mjesnog odbora Jakuševec daje pozitivno mišljenje na prijedlog odluke o lokacijama nekretnina za privremeno skladištenje materijala od uklanjanja i/ili građevnog otpada nastalog kod obnove zgrada oštećenih potresom.

3. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost i Vijeću Gradske četvrti Novi Zagreb-istok


O b r a z l o ž e n j e

Za zbrinjavanja građevinskog otpada nastalog prilikom potresa i obnove građevina od oštećenja uzrokovanih potresom predviđena je lokacija u Resniku za skladištenje, obradu i oporabu neopasnog građevinskog otpada, koja do 27. ožujka 2023. nije privedena svrsi. 

U međuvremenu je nastala je potreba za privremenim skladištenjem neopasnog građevinskog otpada, dok se lokacija u Resniku na nekretninama označenim kao z.k.č.br. 400/1, z.k.č.br. 400/2, z.k.č.br. 400/3, z.k.č.br. 405, z.k.č.br. 408, z.k.č.br. 409, z.k.č.br. 419/1 te dijelu z.k.č.br. 395/7, sve k.o. Resnik koje prema stanju u katastarskom operatu odgovaraju k.č.br. 108, k.č.br. 109/1, k.č.br. 109/2, k.č.br. 110, k.č.br. 120, k.č.br. 121, k.č.br. 1149 i k.č.br. 1135, sve k.o. Žitnjak ne privede svrsi, te je gradonačelnik Grada Zagreba dao prijedlog da se neopasni građevinski otpad nastao u međuvremenu privremeno skladišti na lokaciji Jakuševca. 

Sukladno ugovoru Grada Zagreba i Zagrebačkog Holdinga na Jakuševcu će se građevinski otpad isključivo privremeno skladištiti, bez daljnje obrade. Također, prema Zakonu o obnovi zgrada oštećenih potresom na području Grada Zagreba, Krapinsko-zagorske županije, Zagrebačke županije, Sisačko-moslavačke županije i Karlovačke županije na lokaciji Jakuševec isključivo će se skladištiti otpad nastao u Gradu Zagrebu.

Slijedom navedenog Vijeće mjesnog odbora Jakuševec traži da se s rokom od 3 mjeseca sav građevinski otpad privremeno uskladišten na Jakuševcu ukloni i izmjesti na lokaciju koja ima uvjete za skladištenje, obradu i oporabu građevinskog materijala. 


Ad 3. Korištenje prostora MS Jakuševec za potrebe SDP-a
Nakon rasprave Vijeće Mjesnog odbora Jakuševec jednoglasno donosi:

ZAKLJUČAK
o korištenju prostora MS Jakuševec za potrebe SDP-a

   1. Vijeće Mjesnog odbora Jakuševec raspravljalo je o Zahtjevu za povremeno korištenje
          prostora MS Jakuševec za potrebe političke stranke SDP.
2. Vijeće Mjesnog odbora Jakuševec odobrava povremeno korištenje prostora MS Jakuševec za
     potrebe političke stranke SDP (dvorana I. kat) u terminu svaki ponedjeljak u mjesecu
     od 19:00 do 21:00 sat.
3. Ovaj Zaključak dostavlja se Gradskom uredu za mjesnu samoupravu, civilnu zaštitu i sigurnost i Vijeću Gradske četvrti Novi Zagreb-istok.

Ad 8. Pitanja, prijedlozi i obavijesti
Predsjednica obavještava o postupku proširenja Gradskog groblja Jakuševec, napominje da je postupak u tijeku, da je zatražen projekt te lokacijska dozvola. Vijećnicima daje na uvid dokument u kojem se opisuju detalji zahvata koje izvodi Zagrebački holding d.o.o., Podružnica Gradska groblja, naglasak stavlja na otkup zemljišta, nada se da će se imovinsko-pravna pitanja u što kraćem roku riješiti, a koja trenutno predstavljaju najveći izazov prema realizaciji projekta. 

Predsjednica daje kratak izvještaj o trenutnom statusu predmeta neovlaštenog rušenja i uklanjanja drveća na površini bivše Waldorfske škole. MO Jakuševec dobio je odgovor da je Komunalno redarstvo tražilo očitovanje i da je u suradnji sa policijom, te da je predmet u ingerenciji Gradskog ureda za obrazovanje, sport i mlade, te da će nadležno tijelo podići tužbu prema nepoznatom počinitelju.

Vijećnica Renata Bedeković također je kontaktirala Komunalno redarstvo u svrhu dobivanja informacije o statusu predmeta, razgovarala je sa osobom zaduženom za taj predmet, gospodin M. M. koji joj je dao uputu za postupak dobivanja uvida u predmet i zapisnik od policije, a to je putem e-pošte u obliku službenog zahtjeva MO Jakuševec prema Komunalnom redarstvu.
Vijećnica Dorotea Picek izvještava o problemu divljeg odlaganja otpada na površini ispred bivšeg odlagališta Unijapapira d.o.o. Upoznaje vijećnike da je kontaktirana njihova pravna služba i dobivena je suglasnost za postavljanje barijera na površini ispred bivšeg odlagališta u svrhu onemogućavanja pristupa površini. O tome se odmah obavijestilo Komunalno redarstvo, te su se postavile barijere na predmetnoj lokaciji. Problem vidi u dijelu ostavljenog prolaza između barijera, mišljenja je da se problem divljeg odlaganja, na žalost, nije riješio, već samo pomaknuo na površinu pored.

Kako više nije bilo pitanja, prijedloga i obavijesti.
 
 Dovršeno u 19:00 sati.
Zapisnik izradila: Petra Crnko

KLASA: 024-08/23-003/601
URBROJ: 251-13-11-9-23-2
Zagreb, 29. ožujka 2023.
 
Predsjednica Vijeća Mjesnog odbora Jakuševec:

                                                                                Silvija Mrkonjić


